Aalborg Universitet går ind i et tæt samarbejde med forskningsinstituttet Institut for Fiskeriforvaltning & Kystsamfundsudvikling, IFM. Hensigten er at lade samarbejdet munde ud i en fusion. Samarbejdet skal styrke forskningen på området og sikre, at fiskerifaglige styrker bliver i Nordjylland. IFM er et uafhængigt forskningsinstitut i Hirtshals, som i en årrække har forsket inden for udvikling af kystsamfund, fiskeriforvaltning samt erhvervsudvikling i fiskeriområder. - Fiskerisektoren og dens indflydelse på kystsamfundene er af enorm betydning for Nordjylland. Derfor er det væsentligt at sikre, at forskningen på området også kan blive i regionen, siger Sten Sverdrup-Jensen, direktør for IFM. Instituttet har adresse på Nordsøcentret i Hirtshals og har ti ansatte, heraf fire på Geocentret i København. /ritzau/

Opsummering:
Aalborg Universitet vil samarbejde med Institut for Fiskeriforvaltning & Kystsamfundsudvikling, så de fiskerifaglige styrker bliver i Nordjylland